Ko jiiloowo hulnde ndee (administrateur de la chaîne) e hoore mum sosi ɗum, jeyi ɗum teemedere e nder teemedere (100%) ; oon woni gorko mo Wudduru e Lewe Njaayɓe, wuddu gesel Tamarooje…, Alhajji Ibaraahiima Njaay lollirɗo Alhajji Njaay, pullo fuutanke, lawake e nder wuro mumen.
« Mbele Alhajji Ibaraahiima Njaay wonaa jamfiiɗo Pulaagu ? »
Alhajji Njaay mbootu mum daasaa ko e nder reedu Fuuta kono o mawni Ndakaaru e fannu ƴellito, ɓamtaare naalankaagal e nder Senegaal haa heɓi Afrik e ko wonaa ɗum. Eɗen ciftora golle makko e « Studio » 2 000. Nde tawnoo ko o pullo gannduɗo ngoƴaaji renndo ngo, hoolaare, ɗamaawu e jikke mawɗo ina waɗanoo e makko, so tawii Allah rokkii mo ndoole. Kono noon, miin Talla dey, won ko haawi mi, banndiraaɓe ! Miin cikkatnoo mi ko bayɗo no oo lawake, so darnii Tele e nder leydi Senegaal, so Pulaar, ɗemngal makko ngal o muuyni ngal, so wonaani arɗo e jaagaraf, fotaani wonde jogo comci, tekkoowo roondotooɓe e nder oon galle biyoowo fannorii ko ɓamtude pine senegaalnaaɓe e kuuɓal.
Miin Talla noon mboɗo famɗi ganndal haa ko ɗoon waawi haaɗde ; kono mbaɗtee kam e laawol, so mi moyii !
Mi nanii ngenndiyanke mawɗo e nder leñol ngol ina manta mo, ina jaara mo belngol (Mi haalataa ɗoo innde ngenndiyanke oo, kono o jeyaa ko e ɓurɓe yaakoreede e leñol ngol), kono miin mboɗo ronki anndude holi to ndee jaaroore fawii ? Holi ko o waɗani leñol ngol ? Mbele yonii leñol ngol tan wiyeede ndee habrirde ko Pullo jeyi ɗum ? Holi ko o rokki leñol ngol ? Ndaree won ko ciftor mi : nde jaale men diine mawɗe ɗiɗi njandi e sahaa gooto, o dartinii njuɓɓudi golle ɗee, o walli leñol ngol e sunaare. Ɗum wonnoo ko huunde moƴƴere ! Yoo Allah yoɓ mo ɗeen golle ! Kono ko wonaa ɗuum noon ?
E miijo am, leñol ngol yaawii mantude mo, sabu gila tele ɗe cosaa e hitaande 2003 haa jooni pulaagu suwaa tawo heɓde geɗal mum no yiɗiraa nii haa teeŋti noon e kabaruuji.
Duuɓi jeeɗiɗi caggal, holi to Kabaruuji Pulaar tolnii e 2STV ?
Duuɓi jeeɗiɗi jibineede yeeɓirde 2STV, alaa fof ko yiyaa, alaa ko sooynaa, gite Fulɓe fof keewii loji e hooynaade kabaruuji e ɗemngal pulaar e nde ɗo haalirde nde joom mum fi’totoo becce ina wiya ko pullo fuutanke.
Neɗɗo noon ina waawi wonde pullo, Allah luɓa mo jawdi Aduna haa heewa, tawa ngilngu ɓernde kiranoowu leñol ngol kam e jaambaraagal alaa e mum. Ɓeen noon ina keewi e renndo Fulɓe ngo, ko maa koggee ngolooji haa gite mumen ngojja coy, nde ciftora leñol nduttanoo ngol, ŋata juuɗe picca, mbiya caggal nimsa: so nganndiino, ɓe ngarta eɓe njiyloo jinngooɓe. Oon fuunti noon, banndiraaɓe en potii ɗum saltaade, jahɗo fof yoo woppe waala boowal mbele so sonngaama ina wonana arooɓe tinndol. Yeruuji ba’ɗi, noon e renndo ngo limotaako, gila e dawriyankooɓe men, wonnooɓe jagge laamu, woni heen haa jooni ko jagge ; kono en ndonkii fellitde haɓde e maɓɓe sabu banndiraagal. Enen leñol men adii laƴirde ko dow, ko miin wiy noon. Kala bayɗo heen no Baaba Talla, mo alaa hay mbuuɗu, hay mbuuɗu alaa ɗum, woni kaalaawo heen goonga, mo konngol mum teskaaka. Won wiyooɓe nii, haa min njiya ko mbaɗataa, so a heedii maa a heednaama. Kono noon miin ɓaydi tolno am e baɗal am njettinaani mi ɗoon, miijo am e ɗemngal am ina njettini mi ɗoon. Pulaar wiyi: ”waawɓe mbaɗɗu ɓee, ngalaa ɗo mbaɗɗii ».
So en ngartii e 2STV sabu ko ɗum tagi en waɗde winndannde nde, mbiyen en njiyaani fof daliilu mo Alhajji Njaay rokkata Haalpulaar en, nana deeƴa e hakkille mumen, ko ina addana mo waasde waɗde kabaruuji e ɗemngal Pulaar :
- Go’o ko adii fof eɗen njogii fannuyankooɓe e haralleeɓe kadi yarlitiiɓe e oon fannu mo kaalaten.
- Ɗiɗi to bannge keewal, yoo Allah yaw ɓeyda! Eɗen keewi e nder wuro Ndakaaru ngo, alaa noon ko haali diiwaanuuji ɗi, caggal leydi kadi uddi bawɗi. Jaraa nii boom, e nder Wudduru wuro ngo o jibinaa ngo, alaa fof kaaloowo toon Wolof.
Maa taw ko laamu nguu, nde rokkata mo yamiroore ndee salanii mo, waawni mo e heedtinde Pulaar kam e pulaagu caggal ɗemngal Cehaara ngal ? Ko mbiy-ɗon e kala jaɓɗo miijo halkoowo leñol mum ? Eɗen ciftora nde Kodda Sammbooru Aan (Yo Allah yurmo mo yaafoo mo) fini, finndiniri Ndakaaru salminaandu pulaar, wiyaa maa leydi taggee, asamaan ɓaaree. Maa won biyɗo hoto nawdu ko jiydaa ! Eey mi ɗaccii, hay so tawii haɗnoo Tijjaani riiweede ko ganndunooɗo loowdi kuulal Ngenndi ndernderi Senegaal.
Eɗen nganndi, enen fof e famɗude ganndal e oon fannu, kabaruuji mbayi e Haalirde wonii ko Rajo walla Tele kono ƴiyal keeci wayi e neɗɗo nii, walla mbiyen no lamɗam wayi e ndefu, so ŋakkii tan tekmat ñaamotaako. Caggal kabaruuji e ɗemngal Farayse en teskiima, ɗemngal Jolfe ngal ina rokkaa geɗal mum haa timmi e oon bannge, holi ko saabii Pulaar rokkataa kabaruuji. Maa taw kay, o wiyataa haalpulaar en ngalaa haaju e kabaruuji kumpital nder leydi e hakkunde leyɗeele walla ko maa yoɓee ?
Yiyannde woɗnde nde, mboɗo sikki Alhajji Njaay wiyataa e nder Senegal fof alaa pullo baawɗo huccitde e mikiroo haala ko heɗiyankooɓe ɓe paamata. Oon bannge kam miijnaani, sabu ko jogaa ko hay sinno duppaama gasataa. So tawii ko ɗiin dalillaaji o rokki ndaw ko haawnii, nde haawaani Allah. So tawii ko ɓeen ŋakki, holi to Siley Njaay, Yero Umaar Jallo, Abuu Joop, Buubakaar Bah, Hammee Aamadu Lih, Abdullaahi Hammadi Saar, Umaar Barka Baal, Jeewo Sal, Umaar Dooro Kume en ngoni e nder duunde Baaba Aadama nde?
Jeewte Haalpulaar’en e 2STV : Yeelaa, Teddungal e Ndee Ladde, mbele ɗeen tan kaarii Haalpulaar en (Fulɓe)
En njettii Allah, en teskiima jeewte pulaar keewaani e 2STV, holi ko jibini ɗuum ? Mbele ko Fulɓe tan poti soodde jeewte e nder oo Tele ? Mate jeewte Jolfe baɗateeɗe toon e ɗemngal Wolof ngal haa arti e kabaruuji ɗii ko joɓaaɗi ? So jaabowol ngol ko eey. Ko haɗi Fulɓe soodde jeewte (emisiyoŋaaji) e oo Tele, hono no ngenndiyanke oo wasiyirinoo nii ? Ko ŋakkeede jawdi maa ko ŋakkeende njuɓɓudi ? Holi to Tabital Pulaagu woni haa tabitina min Pulaar e oo tele ? Yah, nganndaa sabu emin njiɗi itteede e kumpa !
Jeewte Haalpulaar e 2STV, (Yeelaa, Teddungal e « Ndee Ladde ») mbele ɗeen tan kaarii Fulɓe hannde o ? Ngal ɗo naamndal jaabtowol mum ko alaa, sabu haalpulaar en yeeɓooɓe haalirde nde, hay go’to waawaa anndude no poti e nder winndere. Ɗum tan ina fotnoo rokkude mo cuusal e coftal rokkude Fulɓe geɗal ngal teettetaako.
So en ƴeewii tippudi golle ɗee, gila puɗal haa mutal, ko banndiraaɓe men Jolfuɓe ɓe ngoni toon arɗo e jaagaraaf. Ko kamɓe ñallata waɗde heen cowtiiji yeeso e caggal kam e baydi-yaggaaji, Alhajji Njaay ina hucciti heen haalaani. Hee ! Wonaa emin ngañani ɓe dey ! Yanti heen kadi, emin koddiri wonde julanke waawaa wertude njulaagu mum e nder jehre Ndakaaru tawi ɓaŋŋinaani Wolof ; miin mbiymi ko hoto Pullo uddit yeeyirde mum tawi taataaki e Pulaar, kañum tawo gila ko juɗaa ɓenndude.
Jeewte galle ɗe fof haa piyi feggere gila subaka haa weeta ko Jolfuɓe ngoni heen, Haalpulaar en njogii tan ko jeewte tati, tee hay ɗeen ngonaa ñalnde fof ngarata. Jaraa ko ɗe joɓeteeɗe, jayba Pulaar ina hoyba. So tawii ko Yeewtere Awluɓe « Yeela », nde jibnaaɗo men Salli Gawlo Sek, ndeen ko yontere fof laawol go’tol, ndeen nii boom hiisetaake, sabu ko ngenndiyanke go’to gaddii kisal mayre. Heddiinde ndee ko yeewtere banndi men debbo Jeewo Sal, waɗoore aljumaa fof, wiyeteende « Ndee Ladde », e nde yoɓee walla nde yoɓetaake. Ɗum ko naamndal, eɗen njiɗi heɓde heen ko laaɓi. Yeewtere welnere wiyeteende « Teddungal » nde ne? Kibaaru mum? Aan ne nde musiɗɗo men Dejjee Jallo Pullo Gine heewi waɗde dimaas kala ndee.
Hay sinno eɗen njiya e Tele ɗe wonde maa jeewte goɗɗe ngar e jooni jooni o, lohre nde maa laƴal ngal fuŋŋiniima. Ko waawi heen wonde fof sinno Haalpulaar en ko sowinooɓe (deedi) ngonnoo tawatnoo ɓe ngoppinii sabu ɗawre nde haaɗaani, ɗo haaɗi haaɗa foti haaɗde.
Ko goonga Tele « piriwee » addi ɗum ko julaade kaalis, kono, alaa e sago, o waɗtora ɗemɗe kaaleteeɗe e nder leydi ndii, kadi o fotnda ɗe, walla hay sinno o waɗaani eeɓol Amara hakkunde majje, o waɗa no puuyɗo anndirtaa. Kono Mawɗo Galle 2STV, suuɗaaki e lekki, moggaaki e kuɗel. En kaɗaani ɓe yiylaade « mooniŋ » kono pel-ɗen tan, ko ɗawde Pulaar e dokkugol kabaruuji.
Nde Haalirde ndee sosaa nde, alaa Pullo mo saataani mo hello e nder Aduna o, ɓe mbaɗani mo duwaawu mo buntataa yoo Allah nawru Tele ɗe yeeso. Haa jooni ne kay ne, eɗen nduwonoo mo ; kono nde tawnoo eɗen kiisii ko e men jeyaa, eɗen torii mo nde waɗtata rokkude en kabaruuji kumpital e ɗemngal Pulaar, so heddiima emisiyoŋaaji cooden, so heddiiɓe ɓee coodii.
Yeewtere Salli Sek
So yaakaare mawniino, nde Tele oo fuɗɗotoo ndee, ko ɗawre ndee fotnoo noon e jogaade njoorto moƴƴo e miijaade so tawii Pullo marii Tele keɗeteeɗo e hakkunde leyɗeele, maa bojji maɓɓe ngusto e ɗawre Haalirde Ngenndiyankoore Senegaal (RTS1).
Kono ellee, maa taw wayi tan ko hono sooynaade ƴiiwoonde, wujoo bone manna nii, no Mammadu Lih heewi wi’de nii. Fulɓe ɓe ne, ko ɗuum heɓi ɗumen e Haalirde Alhajji Ibaraahiima Njaay. Sikkanooma maa Alhajji Njaay won momti gonɗi Fulɓe e oon bannge, kono maa taw, o nanaani walla tawa o nofli ngoƴaaji renndo ngo. Ina laaɓi kala jula yiɗi ko heɓde ngartam e njulaagu mum, ɗoon jeddi ngalaa ɗoon. Jeddi ɗi kay mbaɗi ko to bannge kabaruuji too, sabu alaa fof ɗo meeɗaa yiyeede kabaaru ina coodee e nder Haalirde. Mbele nii Pulaar kañum yeeyotaako, no Wolof nii ? Walla ko njoɓdi oon jaayndiyanke woni caɗeele ? Ndeen noon, mi fellitii wontude jaayndiyanke ŋanaa, mo alaa tanaa e waasde yoɓeede e yettinde kabaruuji leñol.
“Mbele Haalpulaar en ko Depitee Sammba Juulde Caam tan cuusi walla korii doole mum…?”
Njaafo-ɗon mi ama caggal dinngiral seeɗa! Caggal ngal baɗal, mbele Haalpulaar en kam ko Depitee Sammba Juulde Caam tan cuusi walla korii doole mum. Miin noon, Talla, mi wondaani e Sammba e dow wonde teeɗantooɗo daande maa, mbele ina ɗeɗɗu maa, rokketaake ɓoggol dimol, fortanee daande. Ko ɗuum woni ko Sammba yiɗi waɗde. Leñol ngol ina foti haɓaade, ñiŋa, seyfita, ɗuurnoo kala caliiɗo rokkude leñol ngol fartaŋŋe no ɓamtorii, keedoowo ngol e naange ƴellitaare. Haalooɓe pulaar noon mbi’i:” kala ɗo yawaa e galle ko ɗoon ƴaaɓortee”, ina waawi tawa ko kalasal galle Depitee Sammba Juulde Caam ngal ɓuri yawnaade, haa ko Haalpulaar en ina ƴaaɓoo ɗoon, ina nanndi e goonga sabu nde o rokki yiyannde makko e njanngu ɗemngal ngenndiwal Wolof e nder reedu Fuuta tawa ko eɓɓoore ngu laamu ngu yettinnoo suudu sarɗiiji Senegaal.
Sammba noon ina gasa tawi harlaano konngol mum, gasnaano defde miijo mum haa jibinani ɗum njomu e baɗtane harbiyankaagal mum. Kono banndiraaɓe Fulɓe janngiyankooɓe Jaaynde Pulaagu.com, so Sammba jaggiraama jamfiiɗo leñol hol no ɓee ne no ñaawirtee? Miin e jiyɗe am hay Alhajji Njaay, mo won heen njettata jamma e ñalawma oo, ina foti tikkaneede walla o nefee mbele ma o yuurnito njuɓɓudi gollordi galle makko o. Sammba Juulde Caam kam ngenndiyankaagal mum ina seedtaa, sabu ko e adiiɓe daraade kaalii Pulaar e nder Suudu sarɗiiji Senegaal jam rutti waali. So wiyaama hannde, ɓeen ko fellooɓe pulaar, nganndee nayi njardii laaceeji. Neɗɗo so woppaani ɓooyde e dinngiral, tunnga luurngal!
Fulɓe mbiyi: ”so tawii neɗɗo waɗii, golle moƴƴe yettete, so waɗii golle bonɗe yoo yennee”, ndeke noon ardiiɓe galle 2STV woppooɓe jolfuɓe ina leewoo gila subaka haa hiira tawa alaa fof ɗo ejataa sawto pulaar, poti ko haalaneede goonga ngati pulaar hersinaaki ñaaƴirde e nder winndere.
Tijjaani Aan yoo, Allah ɓuuɓnu ƴiye mum, ina wiyatnoo e nguurndam mum keewɗam nafoore, Haalpulaar en woɗa mum’en ko dañde, kala dañɗo e maɓɓe heewi ko wosteede waɗta faarnoraade geɗe janane haa wonta « roy dakka » (ñemmbude haa ɓurtoo mo ñemmbatnoo»).
Ko kanko haalata haa jooni o wi’i kadi:”So tawii dañɗo e maggol fof wostete, hoto Allah rokku ɓe sagooji maɓɓe ».
Kaa ɗo haala banndiraaɓe ko goonga muusɗo, e nder ɗum kadi musiɗɗo men Abuu Joob ina wiyatnoo Halpulaar en maa taw ko duwaawu ɓurtuɗo walla tawa ko kuddi ɓe ngondi. Ina sikkaa en ngoɗɗaani ko ɓe kaali ko e leñol ngol.
Holi nde Fulɓe Senegaal walla winndere keɓata Tele momti bojji?
Miin Talla, mi fuɗɗiima haaɓde kaa ngonka. Holi nde Fulɓe Senegaal walla nii boom mbiyen winndere keɓata Aayaawo Habrirde (Telewiisiyoŋ), ɗo ina mbaawa saaktude denndaangal ko resaa e ko mooftaa e nder renndo ngo, gila e finaa tawaa men haa heɓi gannde e karallaagal? Nganndee dey, ɗii “seeriiji” mboomii pinal men. Holi no neɗɗo, dimo kaarɗo pinal Fulɓe kam Islaam yeeɓirta mago ngo tiitoonde mum woni “e nder wofnde goofol (Allah)” (Au Coeur du pêché)? Holi ko janngintee e oo mago? So wonaa firtaare. Ɗoo ne kadi won ko 2STV waɗi heen. Ina gasa noon tawa eɗi (seriiji ɗii) mbaɗi ngartam to bannge ngalu e faggorde, kono ɗi ndoondii ko tolaade ƴiyal keeci pine men e nduu dogdu pine adunayankooje ɗe ngalaa njurum, mo waawi kala wara. Yoo Allah faabano en daɗndu pine men! Nde ɓe peeñata ndee ɓe ngardi ko : maa min njiɗno on Tele e mbaydi ngoɗndi. Mbele ko ndii mbaydi Tele ɓe keblannoo en? Holi mo ndii mbaydi, e men, haawi?
Jaabtaade ngal ɗo naamndal, banndiraaɓe Fulɓe, ɓiɓɓe mbiyi-mi, wiyi-mi e wiyi-maa-mi haa e nanooɓe ngal wayaani no dawol nammbeeji nii weeɓde, sabu saɗeende renndo ngo fof ko nanondiral e jiɗondiral.
So batu noddaama eɗen keewi nootaade kono ko haalaa fof purƴinen, mbiyen ko bolle puuyɗe, adduɓe ngoon miijo ngalaa haajuuji, ko ɓoccooɗe karalle ɗe ngoofotaako. Ko ɗum waɗi fannuyankooɓe renndo ngo mbiyi: ”Haalpulaar en ƴettirta ko cas, lelnira ndeŋ!”.
Oon ɗoon ndeŋ addi e leñol ngol bone, sabu huunde so lelniraama ndeŋ ina waawi helde walla soƴƴoo e hakkunde. So a ƴeewii kadi mbiyaa boom miijo ngo ina tabitinoo sabu Fulɓe, ɓe Allah luɓi dañal ɓee, so ngittaama e Senegaal e banngeeji goɗɗi hay gooto heddotaako.
Fulɓe ina mbiya:”teŋkooɓe poti ko toŋtondirde, kono wonaa toŋkondirde”, ko ɗum nii ɓuri heewde e leñol ngol kala ɗo keew-ɗen, ko dukooji, duko ruttooji e ɓiɗngu baabaagu. Yeru Haalirde Ngenndiyankoore Senegaal ina jeyaa e yeruuji ɓurɗi laaɓtude. So tawii hannde, renndo ngo woyii haame, holi to alɗuɓe, yontaaɓe maggol, ɓe min kaari innɗe mumen ngoni: Aliw Arɗo Saajo’en, Siley Gise’en, and Baaba Maal’en (Oo ngenndiyanke kam etinooma kono holi ko teppi ɗum eɓɓo makko, so uure ina heen yoo haale yimɓe ngannda), Kaalidu Jeŋ’en e woɗɓe e woɗɓe.
So tawii ɓe njiɗii leñol ngol heɓa geɗal mum waasa doomaade (tenkude) leƴƴi goɗɗi, sabu ina laaɓi hannde Allah dokkoowo, haɗa o, ina rokki ɓe ko ɓe ngittira ndeen yawaare jayba. Hay go’to e maɓɓe wiyataa, yiyaani caɗeele renndo ngo jogii ko fa’ti e ɗiin galleeji kabrooji.
“Faabo joom en ngaluuji ɓe juutii”:
Wulaango jamma woppittaake gooto, kono ellee ngoo ɗo wullaango jamma niɓɓo ko gooto mo alaa doole woppidaa heen. Holi nde joom en ngaluuji ɓe njogiri faabaade leñol ngol haa yawaare jiifa nde laaɓa, hay so tawii eɓe nganniyii jolde e dingiral ngal kebungal e lusindaare maɓɓe nana juutana renndo ngo, sabu eɗen keewi wi’de haa ɓuuɓa woɗɗanii keyɗuɗo. On cataama kelle haa tampaama, kono ronkaama anndeede holi nde njogor-ɗon gaynude ngemmbaade e saalaade haa njolon hello wonta wooto.So haala am regaaki, banndiraaɓe njaafo-ɗee kam, miin ne ko nii yiyannde am wayi ooñaade.
fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn